Sommige SA paspoorte binnekort twee keer duurderArgieffoto (Foto: Christel Cornelissen/Maroela Media) Die aansoekfooi vir sommige Suid-Afrikaanse paspoorte sal op 1 November verdubbel, aldus ŉ plasing in die Staatskoerant. Aardon Motsoaledi, minister van binnelandse sake, het Donderdag wysigings aangekondig aan die regulasies vir paspoorte en reisdokumente. Meeste aansoekers sal van volgende maand af 50% duurder betaal as wat hulle tot einde van Oktober betaal. Die fooi vir ŉ standaard, 32 bladsye-paspoort vir volwassenes en kinders verhoog tot R600 (ŉ verhoging van die R400 wat vroeg in 2011 bepaal is). ŉ Paspoort van 48 bladsye, wat deur gereelde reisigers gebruik word, sal jou nou egter R1 200 uit die sak jaag. Dit is twee keer so duur as ŉ gewone paspoort. Dit was vroeër 50% duurder, ooreenstemmend met die ekstra bladsye wat jy ontvang het. Vir aansoeke by ambassades of konsulate buite Suid-Afrika het die pryse ook verdubbel: R1 200 vir ŉ standaard paspoort vir ŉ volwassene of ŉ kind; en R2 400 vir ŉ paspoort van 48 bladsye. Indien ŉ paspoort verlore gaan of beskadig word, is die nuwe koste om ŉ paspoort te vervang ook dubbel soveel as die standaard koste, “tensy die oorspronklike gesteel, vermis of beskadig is sonder nalatigheid deur die houer”. Adrian Roos, die DA se skaduminister van binnelandse sake, sê sy party sal die voorsitter van die parlementêre portefeuljekomitee oor binnelandse sake skriftelik nader oor die buitensporige verhogings. “Hierdie besluit, en die tydsberekening daarvan, wys dat minister Motsoaledi eenvoudig buite voeling is met die lewenskostekrisis wat deur Suid-Afrikaners in die gesig gestaar word. Verhoogde rentekoerse, brandstofpryse, kospryse en kostes om die elektrisiteitskrisis te hanteer, plaas druk op huishoudings se begrotings. “Terwyl Suid-Afrikaners deurgaans gevra word om die gordel stywer te trek, het die Government Printing Works (GPW), wat die paspoorte druk, dit goedgedink om tussen 2019 en 2022 ‘werknemersvoordele’ met 43% te verhoog en ‘professionele dienste’ met 250%. Hierdie professionele dienste sluit regskoste in om werk te doen wat intern deur regsbronne gedoen kan word, en om die uitvoerende raad te beskerm teen griewe deur die personeel – ten koste van die belastingbetaler.” Roos sê die GPW verdien reeds ŉ groot opbrengs wat aan die fiskus oorbetaal word en hierdie buitensporige verhogings is “eenvoudig ŉ skuif om op ŉ skelm manier nog meer geld van kontantarm Suid-Afrikaners te bekom”. “Dit is ŉ klap in die gesig dat Suid-Afrikaners oorsee twee keer so duur sal moet betaal vir die skokkende hernuwingsdiens wat hulle ontvang. Dit is tyd dat die minister weghol-uitgawes op salarisse, werknemersvoordele en voordele vir kaders opskort en gewone Suid-Afrikaners in ag neem. Die slagspreuk van binnelandse sake is ‘Ons gee om’, maar duidelik is die teenoorgestelde die waarheid.” Roos sê die DA sit sy stryd voort om Suid-Afrikaners teen ongeregverdigde kosteverhogings te verdedig.